KOMMISSIONENS BESLUTNING

af 22. december 1999

om ændring af beslutning 93/623/EØF og om identifikation af hovdyr til opdræt og som brugsdyr

(meddelt under nummer K(1999) 5004)

(EØS-relevant tekst)

(2000/68/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/427/EØF af 26. juni 1990 om zootekniske og genealogiske betingelser for samhandelen inden for Fællesskabet med enhovede dyr(1), senest ændret ved akten vedrørende Østrigs, Finlands og Sveriges tiltrædelse, særlig artikel 8, stk. 1,

under henvisning til Rådets direktiv 90/426/EØF af 26. juni 1990 om dyresundhedsmæssige betingelser for enhovede dyrs bevægelser og indførsel af enhovede dyr fra tredjelande(2), senest ændret ved akten vedrørende Østrigs, Finlands og Sveriges tiltrædelse, særlig artikel 4, stk. 4, litra ii), og

ud fra følgende betragtninger:

(1) Ved beslutning 93/623/EØF(3) fastlagde Kommissionen det identifikationsdokument (pas), der ledsager registrerede hovdyr;

(2) for at beskytte dyrets fortsatte identitet bør beslutning 93/623/EØF ændres, idet der indføres et livsvarigt identifikationsnummer;

(3) i overensstemmelse med artikel 4, stk. 4, litra ii), i direktiv 90/426/EØF skal hovdyr til opdræt eller som brugsdyr under flytninger være identificeret efter en metode, som fastlægges af Kommissionen;

(4) nogle af de oplysninger, der er fastsat i beslutning 93/623/EØF, kan anvendes til at identificere hovdyr til opdræt eller som brugsdyr;

(5) både hovdyr til opdræt og som brugsdyr og registrerede hovdyr kan på et tidspunkt i deres liv blive hovdyr til slagtning til konsum, jf. artikel 2, litra d), i direktiv 90/426/EØF;

(6) i Rådets direktiv 81/851/EØF af 25. september 1981 om indbyrdes tilnærmelse af medlemsstaternes lovgivning om veterinærmedicinske præparater(4), senest ændret ved direktiv 93/40/EØF(5), er der fastsat bestemmelser om indgift af veterinærmedicinske præparater i hovdyr;

(7) ifølge artikel 14 i Rådets forordning (EØF) nr. 2377/90 af 26. juni 1990 om en fælles fremgangsmåde for fastsættelse af maksimalgrænseværdier for restkoncentrationer af veterinærmedicinske præparater i animalske levnedsmidler(6), senest ændret ved forordning (EF) nr. 1308/1999(7), er indgift af veterinærmedicinske præparater, der indeholder farmakologisk virksomme stoffer, som ikke er nævnt i bilag I, II eller III til forordningen, i levnedsmiddelproducerende dyr forbudt i Fællesskabet uden undtagelser med virkning fra den 1. januar 2000; hovdyr må derfor kun behandles medicinsk med medicinske præparater, der indeholder de farmakologisk virksomme stoffer, som er nævnt i bilag I, II eller III til forordningen;

(8) Kommissionen overvejer at ændre artikel 1 i direktiv 81/851/EØF, for at indføre en definition af levnedsmiddelproducerende dyr og tillade undtagelser for visse grupper af disse arter, hvis dyrene i sådanne grupper identificeres og kontrolleres i tilstrækkeligt omfang; sådanne undtagelser omfatter hovdyr, som i deres identifikationsdokument er klart identificeret og specifikt markeret som dyr, der ikke er bestemt til slagtning eller er bestemt til slagtning under kontrollerede omstændigheder i overensstemmelse med EF-lovgivningen;

(9) på mødet den 9.-11. november 1999 behandlede Den Videnskabelige Komité for Veterinærmedicinske Præparater Kommissionens forslag om at anføre en passende almindelig tilbageholdelsesperiode for stoffer, der ikke er medtaget i bilagene til forordning (EØF) nr. 2377/90, og komitéen anbefalede en tilbageholdelsesperiode på mindst seks måneder;

(10) bestemmelserne i Rådets direktiv 64/433/EØF af 26. juni 1964 om sundhedsmæssige problemer vedrørende handelen med fersk kød inden for Fællesskabet(8), senest ændret ved direktiv 95/23/EF(9), gælder for kød af enhovede dyr; ifølge direktivet skal dyr til slagtning være identificeret på en sådan måde, at myndighederne kan bestemme deres oprindelse; ifølge artikel 7, stk. 3, i direktiv 90/426/EØF skal embedsdyrlægen på slagteriet registrere identifikationsnummeret eller nummeret på identifikationsdokumentet for det slagtede hovdyr;

(11) i overensstemmelse med direktiv 64/433/EØF skal embedsdyrlægen under sundhedskontrollen for slagtningen se efter tegn på, at dyrene er blevet indgivet stoffer med farmakologiske virkninger eller har indtaget andre stoffer, som kan gøre deres kød skadeligt for menneskers sundhed; kontrol af registreringen af den medicinske behandling i identifikationsdokumentet bør derfor indgå i vurderingen;

(12) betingelserne for indførsel af hovdyr bør være dem, der er fastsat i direktiv 90/426/EØF og særligt i Kommissionens beslutning 93/196/EØF(10) og 93/197/EØF(11);

(13) identifikationsdokumentet for registrerede hovdyr bør derfor ændres tilsvarende;

(14) der bør også fastlægges et identifikationsdokument for heste til opdræt og som brugsdyr på grundlag af identifikationsdokumentet for registrerede hovdyr;

(15) der bør fastsættes en overgangsperiode for medlemsstaternes gennemførelse af de foreslåede foranstaltninger;

(16) de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I bilaget til beslutning 93/623/EØF foretages følgende ændringer:

1) I del II A i den generelle vejledning for passet indsættes som nr. 6:

"6. Afsnit IX

Medicinsk behandling

Del I og del II eller del III i dette afsnit udfyldes behørigt i overensstemmelse med vejledningen for dette afsnit."

2) Der indsættes et nyt afsnit som angivet i bilaget til nærværende beslutning.

Artikel 2

1. Det identifikationsnummer, der er nævnt i kapitel II, nr. 1, i det identifikationsdokument, som blev fastsat ved beslutning 93/623/EØF, er dyrets livsvarige identifikationsnummer, der skal bevares eller henvises til, når myndighederne ændrer registreringsoplysningerne om det pågældende dyr.

2. Det i stk. 1 nævnte identifikationsnummer er det identifikationsnummer, som er nævnt i artikel 7, stk. 3, i direktiv 90/426/EØF.

Artikel 3

Det identifikationsdokument, der ledsager hovdyr til opdræt og som brugsdyr under flytninger, skal mindst indeholde de oplysninger, der er fastsat i afsnit I, II, III, IV og IX i det identifikationsdokument, som er fastsat i beslutning 93/623/EØF.

Artikel 4

Medlemsstaterne sikrer sig, at registrerede hovdyr og hovdyr til opdræt og som brugsdyr senest fra den 1. juli 2000 ledsages af det identifikationsdokument, der er nævnt i henholdsvis artikel 1 og 3, medmindre de obligatoriske oplysninger i det afsnit, der er nævnt i artikel 1, nødvendiggør, at dette afsnit straks udstedes inden nævnte dato.

Artikel 5

Denne beslutning er rettet til medlemsstaterne.

Udfærdiget i Bruxelles, den 22. december 1999.

På Kommissionens vegne

David BYRNE

Medlem af Kommissionen

(1) EFT L 224 af 18.8.1990, s. 55.

(2) EFT L 224 af 18.8.1990, s. 42.

(3) EFT L 298 af 3.12.1993, s. 45.

(4) EFT L 317 af 6.11.1981, s. 1.

(5) EFT L 214 af 24.8.1993, s. 31.

(6) EFT L 224 af 18.8.1990, s. 1.

(7) EFT L 156 af 23.6.1999, s. 1.

(8) EFT 121 af 29.7.1964, s. 2012/64.

(9) EFT L 243 af 11.10.1995, s. 7.

(10) EFT L 86 af 6.4.1993, s. 7.

(11) EFT L 86 af 6.4.1993, s. 16.

BILAG

"KAPITEL IX

>PIC FILE= "L_2000023DA.007402.EPS">

>PIC FILE= "L_2000023DA.007501.EPS">"